和胡俛學士紅絲桃
作者：蘇頌
朝代：宋

paragraphs: 京都花品予嘗評，夭桃僅有十數名。
含絲繁艷今始識，鮮苞長蕊彯紅纓。
春晴日暖助顔色，灼灼一片朝霞輕。
鮫綃剪碎旋裝綴，虬須摘盡將紉縈。
因知化工巧難狀，偏于草木呈瑞精。
又疑華燈九光爛，蜂蝶不敢來窺爭。
江南萱草易滋殖，維揚芍藥初種成。
此花皆有紅絲號，恨不同時相合并。
君家數株發庭際，愛玩常掛簾鈎瓊。
有客風流欲寄目，主人喜笑張筵迎。
飛觴灑翰偏得意，都緣尤物牽風情。
我雖多病不能飲，猶思强舉花前觥。